Luister: Bok vier 15 jaar ná 'De la Rey' met nuwe uitreiking | Maroela Media
Die sanger bieg in 'n onderhoud met Maroela Media dat dit vir hom tydens die inperking moeilik was om liedjies te skryf, aangesien sy denkwyse nie reg was nie.
Sy splinternuwe enkelsnit, "Dis wie ons is", is pas uitgereik. "Ek het egter ná alles besef ek het tog nog iets om te sê en het begin om nuwe musiek te konsepsualiseer," vertel Van Blerk.
Hy vertel die liedjie is gebore uit die posisie waarin hy homself weens die Covid-19-pandemie en die meegaande inperkingsmaatreëls, wat die kunstebedryf 'n massiewe knou gegee het, bevind het.
"Om as broodwinner en hoof van die huis skielik nie te kon werk nie was baie moeilik en baie mense sal hulle daarmee kan vereenselwig. Ek wou 'n liedjie skryf wat die ouens positief kon laat voel en sê vir die man op die straat dat hy 'n kampioen is."
Volgens Van Blerk is "Dis wie ons is" ritmies met 'n rock-klank en klink dit veel anders as treffers soos "De la Rey" en "Ons vir jou Suid-Afrika" wat in 'n 6/8-tempo geskryf is.
"Dit is vir my 15 jaar later steeds belangrik om eg aan myself te bly terwyl ek die grense probeer verskuif en nuwe dinge uittoets. Net soos 15 jaar gelede is dit belangrik om nuwe goed te doen eerder as om die trends te volg."
"Dis wie ons is" is geskryf saam met Christoff "Appel" Kotzé en Arnold Coleske. Appel het ook die treffers "Koue voete en warm liefde" en "Lemoene" saam met Van Blerk geskryf.
"Ons het sowat vier jaar gelede laas saam geskryf en dit is altyd lekker om saam met hom te werk," sê Van Blerk.
Hy gee toe dat 15 jaar 'n lang tyd is, al het dit in 'n oogwink verbygevlieg. "Veral wanneer jy na foto's kyk kan jy agterkom hoe die tyd verloop het," lag hy.
"Dit is wonderlik om na soveel jare steeds aan die gang te wees met my musiek en te doen waarvoor ek lief is."
Hoewel die musiekbedryf tans op 'n onsekere plek is, sê die sanger dat hy dié uitdaging van vernuwing omarm.
"Ek hou van 'n uitdaging. Dit is amper soos om oor te begin en om nuwe maniere te vind om dinge te doen, aangesien alles nou verander het. Die digitale musiekwêreld het egter uiteindelik nou heeltemal vir Suid-Afrikaners ook oopgegaan.